ปิดฉากจับรางวัล เงินล้านบัตรเดบิต
คลังเผยประชาชนเชื่อมั่นใช้จ่ายไร้เงินสดผ่านเดบิตเพิ่มขึ้น 62.1 ล้านใบ ยอดมูลค่าธุรกรรม  1.48 แสนล้าน
1 มิ.ย. 2561

คลังเผยประชาชนเชื่อมั่นใช้จ่ายไร้เงินสดผ่านเดบิตเพิ่มขึ้น 62.1 ล้านใบ ยอดมูลค่าธุรกรรม  1.48 แสนล้าน
นายประสงค์ พูนธเนศ ปลัดกระทรวงการคลัง เปิดเผยว่า การแจกโชค จากการใช้บัตรเครดิตครั้งที่ 12 ที่ผ่านมาถือเป็นครั้งสุดท้าย ซึ่งเป็นส่วน หนึ่งของแผนยุทธศาสตร์การพัฒนาโครงสร้างพื้นฐานระบบการชำระเงินอิเล็กทรอนิกส์แห่งชาติ หรือ อี-เพย์เมนต์ ซึ่งผู้ใช้บัตรและร้านค้าจะได้รับรางวัลทุกเดือน  1 ล้านบาท มาเป็นเวลา 12 เดือน  ทั้งนี้ กระทรวงการคลังจะไม่ต่อมาตรการนี้ออกไปอีก เพราะว่ามาตรการที่ดำเนินมาได้กระตุ้นให้มีจำนวนผู้ใช้บัตรเดบิตและยอดเงินผ่านเดบิตเพิ่มขึ้นสูงมาก
ทั้งนี้ ก่อนมีมาตรการจับรางวัลบัตรเดบิตมีผู้ใช้บัตรเพียง 10 ล้านใบ แต่ล่าสุดเดือน เม.ย. 2561 มีผู้ใช้บัตรเดบิตเพิ่มขึ้นเป็น 62.1 ล้านใบ เพิ่มขึ้น 11.2% มีปริมาณธุรกรรม 80.2 ล้านรายการ เพิ่มขึ้น 38.3% และมูลค่าธุรกรรมรวม 1.48 แสนล้านบาท เพิ่มขึ้น 22.2%
สำหรับการติดตั้งเครื่องอีดีซี ดำเนินการแล้ว 2 แสนเครื่อง และได้เพิ่มเป้าหมายเป็น 5 แสนเครื่อง  ส่วนการติดตั้งเครื่องอีดีซีภาครัฐได้ดำเนินการไปแล้ว 1.8 หมื่นเครื่อง โดยการชำระเงินต่างๆ ต้องทำผ่านบัตรเดบิต  เป็นการอำนวยความสะดวกให้กับประชาชนและลดปัญหาการรั่วไหลเงินของรัฐบาล